《疏帘淡月 庭前植双桂十年矣，不着花》
清代·聂树楷

凉阶过雨，看翠影亭亭，扶檐双树。招隐淮南，解识将人留住。

玉树吟到无题处。尽低徊月中香露。谁将绿蜡，剪成纤叶，枝枝分布。

已经过十年辛苦。记夏灌寒泉，春培酥土。矜贵天香，屡把花期耽误。

前身金粟如来付，问何曾色相轻睹。无花也好，免教吴质，偷磨仙斧。

作者简介：贵州务川人，字尊吾，仡佬族，清光绪初游学贵阳，应府试,取第一名，甲午乡试中举。